
סדר היום:

צו הביטוח הלאומי (שינוי תקופות ושיעור קנס), התש"ע 2010
נכחו:
חברי הוועדה:

חיים כץ – היו"ר

מוזמנים:

דב בארי – רפרנט רווחה וביטוח לאומי באגף התקציבים, משרד האוצר

שי סומך – משרד המשפטים

יגאל ברזני – סמנכ"ל ביטוח וגביה, המוסד לביטוח לאומי

רמי יפרח – עו"ד, הלשכה המשפטית, המוסד לביטוח לאומי 

יעקב מזרחי – מנהל אגף ביטוח וגבייה, המוסד לביטוח לאומי

ג'ק בנדלק – מנהל המחקר, המוסד לביטוח לאומי

ייעוץ משפטי:


אלקנה אפרתי

יעקובית ישפה – מתמחה

מנהלת הוועדה:
וילמה מאור

רשמה וערכה:

עדי צחר – חבר המתרגמים בע"מ

צו הביטוח הלאומי (שינוי תקופות ושיעור קנס), התש"ע 2010
היו"ר חיים כץ:


צהריים טובים, היום יום שני בשבוע, כ"ה בסיון התש"ע, השביעי ליוני בשנת 2010. אני מתכבד לפתוח את ישיבת ועדת העבודה, הרווחה והבריאות. הנושא צו הביטוח הלאומי (שינוי תקופות ושיעור קנס), התש"ע 2010. אני מבקש מנציגי הביטוח הלאומי להסביר על מה מדובר. 

יגאל ברזני:


שמי יגאל ברזני ואני סגן המנהל הכללי בביטוח וגביה, המוסד לביטוח לאומי. אנחנו מבקשים לשנות את צו לקנסות ולהשאיר את הקנס הקבוע משנת 1994 ולקבוע אותו כסכום קבוע ואחיד, קנס יומי של 0.07 לחובות היומיים עד סוף החודש ולאחר סוף החודש קנס שבועי של 0.2, שנקבע כבר שנת 1994 כקנס מינימום. אם בעתיד ישתנו התנאים - 

היו"ר חיים כץ:


מה המשמעות של "אם ישתנו התנאים"? הריבית לא תהיה שלילית לפתע.

יגאל ברזני:


אם יהיו שינויים המערכת לא עובדת אוטומטית ותעלה ריבית, אלא נצטרך לבוא שוב לוועדה ולדון על כך. 

היו"ר חיים כץ:


הבנתי. אני מבקש להקריא את התקנות. האם יש מישהו שמבקש זכות דיבור לפני כן?

דב בארי:


דב בארי, רפרנט רווחה וביטוח לאומי באגף התקציבים, משרד האוצר. אני חושב שלכולם ברורה חשיבות הקנס, הרי הגבייה נועדה לתשלומי הביטוח הלאומי. אני חושב ששיעור הקנס אינו גבוה, ואולי היה מקום להגדיל את הקנס כדי ליצור הרתעה. 

היו"ר חיים כץ:


מדוע לא  העלית את הנושא לפני כן?

דב בארי:


מפני שאנחנו מכבדים את שיקול הדעת של המוסד לביטוח לאומי. 

היו"ר חיים כץ:


מאחר והמוסד לביטוח הלאומי ומשרד האוצר הגיעו לדיון מוכנים, אני חושב שלא כדאי שיצטייר שדעתך לא תתקבל. אני מבקש לעבור להקראה. 

אלקנה אפרתי:


הערה אחת קצרה. בדך המונח לפניכם יש תיקון בסעיף 5 שמתייחס לתיקון סעיף 3 בצו העיקרי. במקום מה שמופיע בדפים, סעיף 3 לצו העיקרי בטל הוא סעיף שמתייחס לפרסום של שר העבודה והרווחה בהסכמת המשפטנים, כדי שלא ישתמע בטעות ששר הרווחה והשירותים החברתיים יכול באופן עצמאי לשנות את השיעור.

יעקובית ישפה:


"צו הביטוח הלאומי (שינוי תקופות ושיעורי קנס)(תיקון), התש"ע-2010:

בתוקף סמכותי לפי סעיפים 364(א) ו-400 לחוק הביטוח הלאומי [נוסח משולב], התשנ"ה-1995 (להלן – החוק), לאחר התייעצות עם מועצת המוסד לפי סעיף 12 לחוק, ובאישור ועדת העבודה הרווחה והבריאות של הכנסת, אני מצווה לאמור:

תיקון פתיח – 1: בצו הביטוח הלאומי (שינוי תקופות ושיעורי קנס) התשמ"ו – 1985 (להלן – הצו העיקרי) בפתיח, במקום "סעיפים 179 (א) ו- 242 לחוק הביטוח הלאומי [נוסח משולב], התשכ"ח - 1968" יבוא "סעיפים 364 ו-400 לחוק הביטוח הלאומי [נוסח משולב], התשנ"ה - 1995".

ביטול סעיף 1 – 2: סעיף 1 לצו העיקרי - בטל.

החלפת סעיפים 2 ו – 2א – 3: במקום סעיפים 2 ו-2א לצו העיקרי– יבוא:

"קנס יומי – 2: על אף האמור בסעיף 364(א)(1) לחוק, בתקופה שממועד התשלום ועד ה-1 בחודש שלאחר מועד התשלום, ישולם קנס יומי בשיעור 0.07% מדמי הביטוח שבפיגור בעד כל יום שבפיגור.

קנס שבועי – 2א: על אף האמור בסעיף 364(א)(1) לחוק, בתקופה שמיום ה-1 בחודש שלאחר מועד התשלום ועד למועד תשלום דמי הביטוח, ישולם על דמי הביטוח שבפיגור קנס לכל שבוע של פיגור או לחלק ממנו, בשיעור 0.2%."
תיקון סעיף 3 – 4: בטל.

תחילה ותחולה – 5: תחילתו של צו זה ב-1 בחודש שלאחר יום פרסומו (להלן- יום התחילה), והוא יחול על דמי ביטוח המשתלמים בעד יום התחילה ואילך. 

הצבעה:

בעד – כולם

נגד – אין

הצו אושר.

היו"ר חיים כץ:
תודה רבה, הישיבה נעולה. 

הישיבה ננעלה בשעה 13:05. 

